b'\n_START_ARTICLE_\nRosanda Sajko\n_START_SECTION_\n\xc5\xbdivljenje\n_START_PARAGRAPH_\nRosanda Sajko se je rodila leta 1930. Po kon\xc4\x8dani slavistki na Filozofski fakulteti se je vpisala na oddelek za re\xc5\xbeijo Akademije za igralsko umetnost in se \xc5\xa1e med \xc5\xa1tudijem zaposlila na Radiu Slovenija. Kot re\xc5\xbeiserka je bila v gosteh domala v vseh radijskih ustanovah nekdanje Jugoslavije (Zagreb, Skopje, Beograd, Sarajevo, Novi Sad), pa tudi v tujini, v Zahodni Nem\xc4\x8diji (Berlin), na Mad\xc5\xbearskem (Budimpe\xc5\xa1ta) in v Avstriji (Dunaj). Posvetila se je tudi teoretskemu raziskovanju. 1966 je iz\xc5\xa1la v knji\xc5\xbeni obliki njena diplomska dramatur\xc5\xa1ka \xc5\xa1tudija Henrik Ibsen in prve drame Ivana Cankarja._NEWLINE_V zadnjih letih svojega slu\xc5\xbebovanja se je kot vodja Eksperimentalnega studia Radia Slovenije posvetila raziskovanju slu\xc5\xa1nih fenomenov. Svoja razmi\xc5\xa1ljanja je ve\xc4\x8dkrat predstavila tudi na doma\xc4\x8dih in evropskih strokovnih sre\xc4\x8danjih._NEWLINE_Danes je predsednica komisije Radia Slovenija za izbor iger za mednarodne festivale.\n_START_SECTION_\nDelo\n_START_PARAGRAPH_\nV letih od 1954 do 1999 je zre\xc5\xbeirala ve\xc4\x8d kot tristo \xc5\xa1estdeset radijskih iger za otroke in odrasle in ve\xc4\x8d kot dvakrat toliko drugih zahtevnih radijskih oddaj._NEWLINE_Njena doslej zadnja re\xc5\xbeija na Radiu Slovenija je Exuperyjev Mali princ iz leta 2000._NEWLINE_Obse\xc5\xbeni ustvarjalni opus je Rosanda Sajko ob \xc5\xa1tevilnih teoreti\xc4\x8dnih radijskih oddajah in \xc4\x8dlankih leta 2006 zaokro\xc5\xbeila z eno temeljnih \xc5\xa1tudij s podro\xc4\x8dja umetni\xc5\xa1ke radiofonije \xe2\x80\x93 s knjigo Poeti\xc4\x8dnost zvoka.\n_START_SECTION_\nNagrade in priznanja\n_START_PARAGRAPH_\n1966 je iz\xc5\xa1la v knji\xc5\xbeni obliki njena diplomska dramatur\xc5\xa1ka \xc5\xa1tudija Henrik Ibsen in prve drame Ivana Cankarja, za katero je prejela \xc5\xa1tudentsko Pre\xc5\xa1ernovo nagrado._NEWLINE_Na tekmovanjih v nekdanjem jugoslovanskem radijoigrskem prostoru je prejela \xc5\xa1tevilne nagrade za re\xc5\xbeijo in za najbolj\xc5\xa1e radijskoigrske stvaritve v celoti._NEWLINE_Najve\xc4\x8d priznanj je dosegla za zvo\xc4\x8dne realizacije besedil Franeta Puntarja, (Medvedek zleze vase, Cesto\xc5\xbeerka, Vrata, ki \xc5\xa1kripljejo, Hojladrija, Drezanje v kamen, Beli dan, Lov na rep). Za ta re\xc5\xbeijski opus ter za re\xc5\xbeiji radijskih iger Daneta Zajca Likvidacija in Rudija \xc5\xa0elige Ali naj te z listjem posujem je leta 1973 prejela nagradi Pre\xc5\xa1ernovega sklada.'